CELEX: 32019R1668
Language: lt
Date: 2019-06-26 00:00:00
Title: Komisijos Deleguotasis Reglamentas (ES) 2019/1668 2019 m. birželio 26 d. kuriuo iš dalies keičiama Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai

7.10.2019   
               
               
                  LT
               
               
                  Europos Sąjungos oficialusis leidinys
               
               
                  L 256/1
               
            
         KOMISIJOS DELEGUOTASIS REGLAMENTAS (ES) 2019/1668
         2019 m. birželio 26 d.
         kuriuo iš dalies keičiama Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai
         EUROPOS KOMISIJA,
         atsižvelgdama į 2016 m. rugsėjo 14 d. Europos Parlamento ir Tarybos direktyvą (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (1), ypač į jos 31 straipsnio 1, 3 ir 4 dalis,
         kadangi:
         
                     (1)
                  
                  
                     Direktyva (ES) 2016/1629 nustatyta suderinta vidaus vandenų laivų, atitinkančių vienodus techninius reikalavimus, techninių sertifikatų išdavimo sistema;
                  
               
                     (2)
                  
                  
                     Direktyvos (ES) 2016/1629 II priede nustatyta, kad plaukiojančiosioms priemonėms taikytini techniniai reikalavimai nustatyti ES-TRIN standarte 2017/1;
                  
               
                     (3)
                  
                  
                     Sąjungos veiksmais vidaus vandenų laivybos sektoriuje turėtų būti siekiama užtikrinti, kad Sąjungoje taikytinų techninių reikalavimų vidaus vandenų laivams rengimas būtų suvienodintas;
                  
               
                     (4)
                  
                  
                     siekiant parengti techninius įvairių sričių vidaus vandenų laivybos standartus, visų pirma susijusius su laivais, informacinėmis technologijomis ir įgula, 2015 m. birželio 3 d. Centrinėje laivybos Reinu komisijoje (CCNR) įsteigtas Europos vidaus vandenų laivybos standartų rengimo komitetas (CESNI);
                  
               
                     (5)
                  
                  
                     2018 m. lapkričio 8 d. posėdyje CESNI priėmė naują Europos standartą, kuriuo nustatomi techniniai reikalavimai vidaus vandenų laivams (ES-TRIN standartas 2019/1) (2);
                  
               
                     (6)
                  
                  
                     ES-TRIN standarte nustatyti vienodi techniniai reikalavimai, būtini vidaus vandenų laivų saugai užtikrinti. Į jį įtrauktos nuostatos dėl vidaus vandenų laivų statybos, įrengimo ir įrangos, specialiosios nuostatos dėl tam tikrų laivų kategorijų, pavyzdžiui, keleivinių laivų, stumiamųjų vilkstinių ir konteinerius plukdančių laivų, nuostatos dėl automatinio identifikavimo sistemos įrangos, nuostatos dėl laivų identifikavimo, sertifikatų ir registro pavyzdžiai, pereinamojo laikotarpio nuostatos, taip pat techninio standarto taikymo nurodymai.
                  
               
                     (7)
                  
                  
                     CCNR turi iš dalies pakeisti savo taisyklių sistemą (Reino upe plaukiojančių laivų tikrinimo taisykles): įtraukti nuorodą į naująjį standartą ir jį padaryti privalomą taikant peržiūrėtą Konvenciją dėl laivybos Reino upe;
                  
               
                     (8)
                  
                  
                     todėl Direktyva (ES) 2016/1629 turėtų būti atitinkamai iš dalies pakeista,
                  
               PRIĖMĖ ŠĮ REGLAMENTĄ:
         
            1 straipsnis
            Direktyvos (ES) 2016/1629 II priedas pakeičiamas šio reglamento priedo tekstu.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 1 d.
         
         
            Šis reglamentas privalomas visas ir tiesiogiai taikomas valstybėse narėse.
            Priimta Briuselyje 2019 m. birželio 26 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 252, 2016 9 16, p. 118.
         
            (2)  Rezoliucija CESNI 2018-II-1.
      
      
         
            PRIEDAS
            
               
                  
                     „II PRIEDAS
                     BŪTINIAUSI TECHNINIAI REIKALAVIMAI, TAIKYTINI PLAUKIOJANČIOSIOMS PRIEMONĖMS 1, 2, 3 IR 4 ZONŲ VIDAUS VANDENŲ KELIUOSE
                     Plaukiojančiosioms priemonėms taikytini techniniai reikalavimai nustatyti ES-TRIN standarte 2019/1.
                  
               “